《百字令 其四 朽月苦雨，空负登高，展期十九，补作重阳》
清代·张慎仪

黤霪骑月，闷恹恹使我，乱愁无际。佳节重阳愁里过，消领枯禅滋味。

栖雀惊寒，旅鸿送响，终夜不成寐。祷晴应准，卜期再补秋禊。

补禊虽已歉迟，笑歌随意，也当西原会。簪菊佩萸仍故事，重整者番游屐。

厨近壶飧，友联园绮，一醉情应慰。凭高念远，文通恨赋休寄。

作者简介：1846-1921，字淑威，号薆园，一号芋圃，成都人。著有《续方言新校补》、《方言别录》、《蜀方言》等，有《今悔庵词》。